মমতাকে বহিষ্কার, কংগ্রেসের ভুল ছিল, প্রায়শ্চিত্ত করতে হচ্ছে: প্রদীপ ভট্টাচার্য

কলকাতা: মমতা বন্দ্যোপাধ্যায়কে (Mamata Banerjee) বহিষ্কারের (Ousted) সিদ্ধান্ত ভুল ছিল। ভুলের প্রায়শ্চিত্ত এখনও করতে হচ্ছে কংগ্রেসকে (Congress)। প্রদীপ ভট্টাচার্যের (Pradip Bhattacharjee) মন্তব্যে অস্বস্তিতে কংগ্রেস। ১৯৯৭ সালের ২১ ডিসেম্বরের ভুলের উল্লেখ প্রদীপ ভট্টাচার্যের মন্তব্যে শনিবার কলকাতায় একটি অনুষ্ঠানে তিনি বলেন, আমার মনে আছে যেদিন বাংলার বর্তমান মুখ্যমন্ত্রীকে বহিষ্কার করা হয় আমি সেদিন শ্রীরামপুর থেকে ফিরছিলাম। যখন দ্বিতীয় হুগলি সেতুর কাছে তখন সোমেন মিত্রের ফোন আসে। তাঁকে সীতারাম কেশরী বলেছেন আপনাকে বহিষ্কার করতে হবে। কারণ আমরা করেছি। আমি সোমেনকে বলেছিলাম তুমি করো না। কিছুতেই করো না। কিন্তু সোমেনের উপরে এমন চাপ তৈরি হয়েছিল যে তাঁকে করতে বাধ্য হতে হয়েছে। আমি জানি না আমরা কখন কীভাবে এই খাদ থেকে উঠে আসব। প্রদীপ ভট্টাচার্যের করা ওই মন্তব্যের জেরে কয়েক দশকের রাজনীতি ফের নতুন করে চর্চায় চলে এসেছে।

এই বিষয়ে প্রতিক্রিয়ায় তৃণমূল সাংসদ সৌগত রায় বলেন, প্রদীপ ভট্টাচার্য কংগ্রেসের গুরুত্বপূর্ণ নেতা। তবে তাঁর উপলব্ধি সঠিক। মমতা ছেড়ে দেওয়ার পর রাজ্যে কংগ্রেসের তাৎপর্য শেষ হয়ে গিয়েছে। এতদিন পরে তিনি বুঝেছেন। এতদিন পরে কেন তিনি উপলব্ধি করলেন সেটাই প্রশ্ন।

আরও পড়ুন: দীর্ঘায়ু কামনা করে মমতা বন্দ্যোপাধ্যায়কে জন্মদিনে শুভেচ্ছা মোদির

কংগ্রেসের এই মুহূর্তে রাজ্য বিধানসভায় একটিও আসন নেই। সাগরদিঘি উপনির্বাচনে কংগ্রেস প্রার্থী জয়ী হলেও তিনি পরে তৃণমূলে যোগ দেন। রাজ্যে একমাত্র লোকসভায় একজন সাংসদ সলতে জ্বালিয়ে রেখেছেন। তিনি মালদহ দক্ষিণের সাংসদ ঈশাখান চৌধুরী। এর আগে স্বাধীন ভারতে সবচেয়ে বেশি শাসন করা দলের পশ্চিমবঙ্গে এই হাল কখনও হয়নি। ক্রমশ ক্ষয়িষ্ণু হচ্ছে। কংগ্রেসে থাকাকালীন মমতা বন্দ্যোপাধ্যায়ের অভিযোগ ছিল, কংগ্রেস নেতাদের মধ্যে তরমুজ রয়েছে। তার মানে বাইরেটা সবুজ। কিন্তু ভিতরে লাল। সিপিএম সরকারের সঙ্গে বোঝাপড়া করে চলে। তাহলে কী করে সিপিএমকে ক্ষমতা থেকে সরানো যাবে? একসময় যে সোমেন মিত্রর সঙ্গে কংগ্রেসের অন্দরে মমতার বিরোধিতা ছিল, সেই সোমেন মিত্র পরে তৃণমূলে নাম লিখিয়েছিলেন। সাংসদও হন। যদিও পরে আবার কংগ্রেসে ফিরে যান। কংগ্রেসের বেশিরভাগ নেতাই এখন তৃণমূলে নাম লিখিয়েছেন।